text: Rheia
  
  publiceret: 2021-02-01 12:23:48+01:00
  Rheia er i græsk mytologi en titan, der er datter af Uranos og Gaia (Himmel og Jord). Hun er søster til og gift med Kronos og mor til de seks olympiske guder Zeus, Poseidon, Hades, Hera, Demeter og Hestia.
  Hesiod fortæller denne myte om Rheia og hendes børn: Da Kronos af frygt for at blive sat fra magten til stadighed slugte de børn, Rheia fødte ham, gav hun ham til sidst en indsvøbt sten og reddede derved den nyfødte Zeus. Rheia, der kun sjældent var genstand for kult, havde sammen med Kronos et alter i Olympia.